Lulu Latsky – Storiewerf
Lulu Latsky was die eerste vrou wat in 1930 'n doktorsgraad in Dierkunde aan die Universiteit van Stellenbosch verwerf het. Haar ongeveer 50 boeke vir kinders getuig almal van haar intense belangstelling in die diereryk. Titels soos Diertjies en hul giertjies (1937), Verhaaltjies uit die dierelewe (1939) en Soveel diere soveel dinge (1960) verraai haar kennis oor 'n groot verskeidenheid insekte, voëls, seediere, soogdiere en reptiele. Ook diere wat nie inheems aan Suid-Afrika is nie, vorm soms die tema, soos in Bere gaan te kere (1941), Oupa Bewer (1940) en Tannie Tydsaam (1949) waarin sy luidier bekyk. Met haar populêr-wetenskaplike werke is sy een van die eerste kampvegters vir natuurbewaring.
In die reeks Kennis vir almal was sy die redaktrise van die afdeling vir Natuurstudie. Sy skryf self nege titels in die reeks oor onderwerpe soos dierekommunikasie (Dieretaal – 1945), eetgewoontes en die voedselketting (Die wêreld is honger – 1948), kamoeflering (Oëverblindery – 1945) en die spinnekop (Spinnekopstreke – 1943).
Al Latsky se kinderboeke is geïllustreer, dikwels deur A.J.D. Meiring. Heelwat van haar kinderverhale het eers in Die Jongspan of Brandwag verskyn. Die voorwoord tot haar roman Die martelgang(1941) wil kennis oor tuberkulose so oordra dat kinders dit sal verstaan. Latsky skryf ook enkele Christelike verhale waaronderVrede en vreugde op aarde (1941).